Թունիսում էի: Սֆաքսում` փոքրիկ քաղաքում, ուր հիմնականում տեղաբնիկներն են ապրում: Միջերկրականի ափին գտնվող քաղաքը բնակչության թվով երկրորդն է (մոտ 1,5 մլն) Թունիսում: Սֆաքսում ամեն ինչ համեմատաբար էժան էր, քանի որ զբոսաշրջության գոտի չէր համարվում: Այստեղ ամենուրեք արհեստավորների կրպակներ էին, նեղ փողոցներ, քաղաքը նոր թաղամասեր նույնպես ուներ: Քաղաքի դիմաց գտնվում էր Քերքենահի կղզեխումբը, ուր այդպես էլ չգնացի: Ինձ անընդհատ օգնում էր փոքրիկ քարտեզը, որը գտել էի պայուսակիս միջից, այնտեղ մանրակրկիտ պատկերված էր քաղաքը: Հավանաբար, այդ քարտեզը նվեր էր, քանզի փաթեթավորված էր և փակցված պայուսակի ներսում: